**Ауған асуында от кешкендер**

Адам баласы бір жақсы қасиетті туған жердің топырағынан алады деген ұғым бар.Адамзаттың болашаққа деген сенімі мен көзқарас еркіндігі тек қана бейбіт өмірі қамтамасыз етілген елде қалыптаспақ.

Бейбіт өмір! Осынау сөздің астарында азаттық пен еркіндікті және бас бостандығын білдіретін үлкен мағына жатыр. Бұл сөзде қай халықтың болмасын жерінің бүтіндігі мен елдің амандығы үшін небір тар жол тайғақ кешуден өткенін баяндайтын тарихы жатыр. Бейбіт өмір қалыптасқан жерде әрбір ұлттың жер бетінде жасауы да сан ғасырларға жалғаса бермек. Қазақ халқының ерлік дастаны - ата-бабамыздың сонау заманда найзаның ұшы, білектің күшімен жер қорғауынан бастап, одан бергі небір соғыс зобалаңдарын бастан өткеруінен тұрады.

Соғыс-зұлымдық. Жазықсыз төгілген қан. Тарих жылнамасынан өзінің қаралы, нәубет жылдарымен орын алған зұлматтың бірі - Ауған соғысы еді.

Ауғанстан жеріндегі соғыс тарих беттерінде өзіндік із қалдырды. Бұл соғыстың табиғаты да, тарихы да өзгеше еді. 1979 жылы 12-ші желтоқсанда Л.И.Брежнев басшылық еткен Кеңес үкіметінің ұйғаруымен Ауғанстан жеріне Кеңес әскерлерін енгізу туралы шешім қабылданды. Ол уақытта 18 бен 20-ның арасындағы жастар өзге азаматтар мамыражай тіршілік етіп жатқан кезде бөтен елде өздерінің ел алдындағы борышын өтеді. Соғысқа аттанған өрімдей жастардың алдында үлкен мақсат тұрды. Ол – Ауғанстан жеріндегі дұшмандар басшылығына тойтарыс беріп, бейкүнә халықтың тыныштығын қорғау және өзінің Отан алдындағы интернационалдық борышын қалтқысыз өтеу болатын. Деректер бойынша, Ауған соғысына КСРО құрамынан 22000 қазақстандық қатысты. 2238 күнге созылған соғыста 924 қазақстандық мерт болып, 1015 жауынгер мүгедек болып қайтты. 21 адам хабарсыз кетті.

Отан алдындағы интернационалдық борышын өтеу кезінде Ауған жерінде болып қайтқан Қызылкесік ауылының тумалары , жауынгер Ахметов Нуриден,Егізбаев Қуаныш, Закарин Ауданбек, Закарин Ринат, Жақанов Сәбит, Ибраев Бауыржан , Ишкенов Дүйсен, Ахатаев Қуанышбек, Шаяхметов Ерлан, Абдрахманов Бауыржан ағаларымызды мақтанышпен айтамыз.

1989 жылы ақпанның 15-і күні КСРО –н ың соңғы әскери бөлімі Кабулдан шықты. Дәл осы күн Кеңес әскерлерінің Ауғанстан жерінен шығарылған күні болып аталып өтіліп келеді. Өз Отанына шексіз берілген, патриоттық рухы жоғары, қайсар жауынгер ағалар ерлігін үлгі ету, ерлікке баулу, Ауған соғысы ардагерлеріне құрмет көрсету мақсатында ауыр аманат арқалап, өмір мен өлім белдескен қанды шайқасқа қатысып, ерліктің ерен үлгісін көрсеткен қаhaрман жерлестерімізбен сынып оқушыларының «Ауған асуында от кешкендер » атты ерлік сабағы Би Боранбай атындағы орта мектебінде ұйымдастырылды.Келешегіміз бен жарқын болашағымыздың жасаушысы, жалындаған жас ұрпақтың жауынгер ағаларына арналған құттықтауларынан кейін оқушылар ардагерлермен көкейлерінде жүрген сұрақтарымен алмасып сұхбаттасты.

-Өз тәжірибеңізден қазіргі жастар өз елінің патриоты ретінде қандай болу керек деп ойлайсыз? –деген оқушы сұрағына осы кештің қонағы ардагер Д.Ишкенов: « 1978 жылдың сәуірінде Ауғанстанда болған төңкерістің соңы соғысқа айналды. Соғыс тек ел ішінде ғана емес, оған сырт мемлекеттердің қатысуымен ұзаққа созылды. «Интернационалдық көмек ретінде » деп айтылғанымен, бұл КСРО қарулы күштерінің Ауғанстанға басып кіріп, оның ішкі істеріне қол сұғуы салдарынан тұтанған соғыс еді. Еліміз тәуелсіздік алғанға дейін бірқатар қиындықтарды бастан кешірді. Ауған соғысы да қаралы күндердің бірі. Он жылға ұласқан сұрапыл соғысқа «Бірінші міндетім –Отанды қорғау » деп түсінетін, патриот азаматтарымыз аттанған болатын. Бүгінгідей бейбіт күнде Президентіміз Жолдауын жастарға арнады. Шын мәнінде, бүгінгі жастар өзгеше. Тәуелсіз елдің төл перзенттері санасы тәуелсіз, ойы озық, білімі асқақ азаматтар. Жастар жауапкершілікпен қатар ауыртпашылықты да сезіне білуі керек» деп жауап берді.

-Қазіргі бейбіт заман сарбаздарынан қандай батырлық, ерлік қасиеттерін көріп жүрсіз? –деген оқушы сұрағына ардагер Е.Шаяхметов : «Бұл соғысқа еліміздегі барлық сарбаздар өз еріктерімен қатысты. Достық көмек ретінде, Отан атынан Ауған елінде жанын құрбан етті. Қазіргі бейбіт заман сарбаздары өз елінде, өз жерінде Отан алдындағы борышын өтейді.Сарбаздарға қойылатын талап өте жоғары . Соның ішінде білім алуға, еңбекке деген, Отан қорғауға деген жауапкершіліктерді терең түсінеді деп ойлаймын » десе , « Ел аманатын арқалап, бөтен елге, шет жерге табан тіреген кезде қандай күйде, қандай әсерде болдыңыз? Жас ұрпаққа қандай тілегіңіз бар? » деген оқушы сұрағына ардагер Б.Абдрахманов: « Ол уақытта еліміз КСРО құрамында болғандықтан, азаматтар әскери борышын өтеуге шет аймақтарға жіберілетін. Бөтен ел, шет жер болса да, ол уақытта біз әскери борышты өтеу – Отан алдындағы өз міндетіміз деп білдік. Менің жас ұрпаққа тілейтінім, елінің тыныштығын қорғайтын елжанды сарбаздар болсын! Еліміз аман, жұртымыз тыныш болсын деймін! » деп жауап берді.

Сұхбат соңы «Жауынгер және жасұлан » топтарының «Суретті құрастыр», « Әуенді тап» бөлімдеріне ұласып, оқушылар Ауған соғысы ардагерлеріне :

Жаулардан қарсы келген жасқанбаған,

Жасаған ерлігіне мастанбаған.

Ұрпаққа өмір жолың өнеге боп,

Тарихта ардагерлер асқан бағаң! –деген өлең жолдарын арнады.

**Ахметова Маржангул Турарбаевна**

**ШҚО**

**Тарбағатай ауданы**

**Қызылкесік ауылы**

**Би Боранбай орта мектебінің тарих пәні мұғалімі**